Γιώργος Μουζάκης

Ο Γιώργος Μουζάκης (Αθήνα, 15 Αυγούστου 1922 – 27 Αυγούστου 2005) ήταν Έλληνας συνθέτης, κυρίως του ελαφρού ελληνικού τραγουδιού.

 Βιογραφία 
Έκανε την πρώτη του εμφάνιση ως τρομπετίστας το 1938 και ο πρώτος του δίσκος κυκλοφόρησε το 1946.

Σπούδασε στο Ωδείο Αθηνών (1939-1947) και συνέχισε εκπαίδευση στην Αυστρία και Γερμανία (1952-1954). Έγραφε μουσική κυρίως για το θέατρο και για χορό. Διατηρούσε δική του ορχήστρα από το 1940. Ο ίδιος έπαιζε τρομπέτα, πιάνο, φιλικόρντα και τρομπόνι.

Τη δική του σφραγίδα φέρουν περίπου 2.500 μουσικές μελωδίες, επενδύσεις και τραγούδια (ελαφρά και κλασικά), μουσική για πάνω από 200 θεατρικά έργα (ελαφρά), 20 μουσικές κωμωδίες και περίπου 60 κινηματογραφικές ταινίες, καθώς και μια συμφωνία (πρώτη), μια σουίτα (αρχαϊκή) και τη λαϊκή όπερα Ο Μηνάς ο ρέμπελος. Επίσης έγραψε μουσική για βαριετέ (1940-1948). Από τα πιο γνωστά του τραγούδια είναι «Η σκλάβα», «Θέλω κοντά σου να μείνω», «Κάποιο δειλινό», «Έλα μου κοπέλα μου», «Εγώ θα σ' αγαπώ και μη σε νοιάζει», «Αδυναμία μου», «Ένας φίλος ήρθε από τα παλιά», «Σου σφυρίζω», «Όμορφη που ήτανε η παλιοπαρέα μας», «Έχω απόψε ραντεβού», «Καλωσόρισες έρωτα», «Θέλω ρούμπα να χορεύω», «Σ' αγαπώ σ' όλες τις γλώσσες» αλλά και ο Ύμνος του Παναθηναϊκού.

Υπήρξε μέλος της Εταιρίας Ελλήνων Μουσουργών και του Πανελλήνιου Μουσικού Συλλόγου. Είχε δώσει πολλές συναυλίες ακόμη και εκτός Ελλάδος, όπως στην Αμερική, Αυστραλία, Βουλγαρία, Καναδά, Πολωνία, Ρουμανία και αλλού.

Επονομάστηκε «βασιλιάς της επιθεώρησης». Ήταν ο δημιουργός των τηλεοπτικών εκπομπών Από τον παππού στον εγγονό και Μελωδίες και ρυθμοί. Ειδικότερα, το τραγούδι του "Μάμπο μπραζιλέρο" από την ταινία Η ωραία των Αθηνών, 1954, είναι πάντα επίκαιρο και ενθουσιάζει γέρους, νέους και παιδιά.

Είχε τιμηθεί με το Α' Βραβείο ενορχήστρωσης ΣΟΠΟΤ (Πολωνία 1966), Α' Βραβείο τραγουδιού Φεστιβάλ Θεσσαλονίκης (1967). Επίσης, για τρεις συνεχόμενες χρονιές, με το Ξενοπούλειο Έπαθλο (1952, 1953 και 1954) και το 1973 με το Βραβείο Ελλήνων Λογοτεχνών. Τέλος, το 2003 τιμήθηκε από τον Πρόεδρο της Δημοκρατίας για την 68χρονη προσφορά του.

Ήταν κάτοικος Αθηνών (Παπάγου) και μιλούσε Ιταλικά και Αγγλικά.

 Μουσική για ταινίες 
+ΈτοςΤίτλοςΣκηνοθεσία1952Ορκίστηκα εκδίκησηΜαυρίκιος Νόβακ1954Η ωραία των ΑθηνώνΝίκος Τσιφόρος1955Ούτε γάτα, ούτε ζημιάΑλέκος Σακελλάριος1961Ο Κλέαρχος, η Μαρίνα και ο κοντόςΝίκος ΤσιφόροςΜατωμένα στέφαναΟδυσσέας Κωστελέτος1962Όταν λείπει η γάτα!Αλέκος Σακελλάριος1963Της κακομοίραςΝτίνος ΚατσουρίδηςΤο τεμπελόσκυλοΣτέφανος Φωτιάδης & Γιώργος Πετρίδης1964Η βίλα των οργίωνΝτίνος Δημόπουλος1966Η βουλευτίναΚώστας ΚαραγιάννηςΟ αδελφός μου, ο λόρδοςΒαγγέλης Σειληνός1967Ο ανακατωσούραςΓρηγόρης Γρηγορίου1996AκροπόλΠαντελής Βούλγαρης

 Πηγές 
 Who's Who 1979" σ.434

Κατηγορία:Έλληνες μουσικοί
Κατηγορία:Έλληνες τραγουδοποιοί
Κατηγορία:Παναθηναϊκός Α.Ο.
Κατηγορία:Έλληνες συνθέτες μουσικής ταινιών
Κατηγορία:Απόφοιτοι του Ωδείου Αθηνών